**Ministru kabineta noteikumu projekta**

**„Dabas pieminekļa „Lēdurgas dendroloģiskie stādījumi” individuālie aizsardzības un izmantošanas noteikumi”**

**sākotnējās ietekmes novērtējuma ziņojums (anotācija)**

|  |  |
| --- | --- |
| Tiesību akta projekta anotācijas kopsavilkums | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Dabas pieminekļa „Lēdurgas dendroloģiskie stādījumi” individuālie aizsardzības un izmantošanas noteikumi” (turpmāk – noteikumu projekts) izstrādāti, lai noteiktu teritorijas aizsardzības, izmantošanas un apsaimniekošanas tiesisko regulējumu, pamatojoties uz dabas pieminekļa “Lēdurgas dendroloģiskie stādījumi” dabas aizsardzības plānā iekļautajiem priekšlikumiem, kā arī ņemot vērā Ministru kabineta 2010. gada 16. marta noteikumu Nr. 264 “Īpaši aizsargājamo dabas teritoriju vispārējie aizsardzības un izmantošanas noteikumi” (turpmāk – vispārējie noteikumi) prasības.  Noteikumu projekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par īpaši aizsargājamām dabas teritorijām” 13. panta otrā daļa, 14. panta otrā daļa un 17. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Dabas piemineklis “Lēdurgas dendroloģiskie stādījumi” (turpmāk – dabas piemineklis) atrodas Rietumvidzemē – Krimuldas novada Lēdurgas pagastā. Dabas pieminekļa platība ir 47,2 ha.  Dendroloģisko stādījumu izveidošana uzsākta 1973. gadā. Valsts nozīmes aizsargājamās dabas teritorijas statuss Lēdurgas dendroloģiskajiem stādījumiem piešķirts 1987. gadā un apstiprināts ar Ministru kabineta 2001. gada 20. marta noteikumiem Nr. 131 “Noteikumi par aizsargājamiem dendroloģiskajiem stādījumiem”.  Dabas piemineklis izveidots, lai nodrošinātu Lēdurgas dendroloģisko stādījumu aizsardzību, kā arī sekmētu teritorijas dabas un ainavisko vērtību saglabāšanos.  Nozīmīgākā teritorijas vērtība ir dendroloģiskie stādījumi, kas ietver ~540 kokaugu taksonus un ir viena no Latvijas bagātākajām kokaugu kolekcijām. Vairākiem no dabas pieminekļa teritorijā sastopamajiem citzemju kokaugu taksoniem šī ir viena no retajām, iespējams, vienīgā augšanas vieta Latvijā. Teritorijā atrodas nozīmīgas sēklas ražojošas introducēto kokaugu audzes, kas dod vērtīgu Ziemeļvidzemes apstākļos aklimatizētu stādu un sēklu materiālu. Dendroloģiskie stādījumi ir vērtīgi arī kā zinātniskās izpētes un mācību objekts.  Dabas pieminekļa vērtības nozīmīgi papildina arī daļēji dabiskās ekosistēmas – meži, zālāji un ūdeņi. Kā dzīvotnes, tie ir nozīmīgi daudzām vietējām augu un dzīvnieku sugām. Dabas pieminekļa teritorijā konstatētas 5 īpaši aizsargājamas augu sugas, 4 īpaši aizsargājamas un 2 retas bezmugurkaulnieku sugas, 9 īpaši aizsargājamas un 3 retas putnu sugas un 4 īpaši aizsargājamas zīdītāju sugas. Dabas pieminekļa teritorijā konstatēts Eiropas Savienībā un Latvijā īpaši aizsargājamais biotops – *Mēreni mitras pļavas* (biotopa kods 6510). Dabas vērtību veidošanos un saglabāšanos ir sekmējusi teritorijas ekstensīvā apsaimniekošana.  Dabas pieminekļa teritorijā atrodas nozīmīgs ģeoloģiskais objekts – Mudurgas dižakmens, kā arī dižkoki.  Ar Vides aizsardzības un reģionālās attīstības ministrijas (turpmāk – VARAM) 2016. gada 18. oktobra rīkojumu Nr. 260 “Par dabas aizsardzības plānu apstiprināšanu” apstiprināts “Dabas pieminekļa “Lēdurgas dendroloģiskie stādījumi” dabas aizsardzības plāns 2016. – 2027. gadam”, kura izstrādes laikā veikta Latvijā un Eiropas Savienībā aizsargājamo biotopu, teritorijā konstatēto aizsargājamo sugu atradņu un to dzīvotņu inventarizācija un kvalitātes novērtēšana, kā arī izvirzīti teritorijas aizsardzības un apsaimniekošanas mērķi, izstrādāts apsaimniekošanas pasākumu plāns un sagatavoti priekšlikumi teritorijas individuālo aizsardzības un izmantošanas noteikumu projektam. Ievērojot minēto, pieņemts lēmums par jaunu Ministru kabineta noteikumu izstrādi. Plānā noteikti aktuālie dabas pieminekļa aizsardzības un apsaimniekošanas mērķi, kā arī aprakstīti prioritārie pasākumi, kas īstenojami dabas pieminekļa teritorijā konstatēto sugu un biotopu aizsardzībai un bioloģiskās daudzveidības palielināšanai.  Dabas pieminekļa aizsardzības ilgtermiņa mērķi ir saglabāt un attīstīt citzemju sugu kokaugu kolekciju, kā arī saglabāt un palielināt teritorijas bioloģiskās daudzveidības un ainaviskās vērtības, veicot ekstensīvu teritorijā esošo mežu, zālāju, ūdenstilpju un ūdensteču apsaimniekošanu.  Šobrīd dabas pieminekļa teritorijas izmantošanu reglamentē vispārējie noteikumi. Noteikumu projekts izstrādāts, lai noteiktu teritorijas aizsardzības, izmantošanas un apsaimniekošanas režīmu, pamatojoties uz dabas pieminekļa “Lēdurgas dendroloģiskie stādījumi” dabas aizsardzības plānā iekļautajiem priekšlikumiem, kā arī ņemot vērā vispārējo noteikumu prasības. Līdz ar šo noteikumu pieņemšanu un saskaņā ar vispārējo noteikumu 2. punktu, turpmāk dabas piemineklim netiek piemēroti vispārējie noteikumi.  Darbības, kurām izsniedz tehniskos noteikumus vai veic sākotnējo ietekmes uz vidi novērtējumu, ir noteiktas likuma “Par ietekmes uz vidi novērtējumu” 3.2 pantā un uz šī likuma 13. panta otrās un ceturtās daļas pamata izdotajos Ministru kabineta 2015. gada 27. janvāra noteikumos Nr. 30 “Kārtība, kādā Valsts vides dienests izdod tehniskos noteikumus paredzētajai darbībai”. Vispārējo noteikumu 16.16. apakšpunktā noteikts aizliegums veikt darbības, kuru rezultātā tiek mainītas atsevišķas zemes lietošanas kategorijas, kā izņēmumu pieļaujot zemes lietošanas kategorijas maiņu konkrētos gadījumos ar Dabas aizsardzības pārvaldes (turpmāk – DAP) rakstisku atļauju (līdzīgs princips ietverts gan vispārējos noteikumos, gan citu īpaši aizsargājamo dabas teritoriju individuālajos noteikumos). VARAM audita “Vides aizsardzības jomā atļauju un licenču izsniegšanas, ķīmisko vielu izplatīšanas licencēšanas un kontroles, ūdens resursu izmantošanas kontroles, ūdeni piesārņojošo vielu emisiju uzskaites audits” laikā identificēta problēma saistībā ar DAP izsniedzamajām atļaujām, kur tika secināts, ka divas valsts iestādes – Valsts vides dienests (turpmāk – VVD) un DAP tērē resursus gadījumos, kad paredzētā darbība ir saistīta ar zemes lietošanas kategorijas maiņu īpaši aizsargājamajā dabas teritorijā un DAP sniedz pozitīvu viedokli VVD par paredzēto darbību (sniedz atzinumu, nosacījumus pirms tehnisko noteikumu izdošanas), un, neskatoties uz to, darbības ierosinātājam papildus ir nepieciešams saņemt DAP rakstisku atļauju zemes lietošanas kategorijas maiņai, ja to nosaka konkrētās īpaši aizsargājamās dabas teritorijas aizsardzības un izmantošanas noteikumi. Zemes lietošanas kategorijas maiņa īpaši aizsargājamā dabas teritorijā vai tās funkcionālajā zonā var būt aizliegta, līdz ar to, VVD, vērtējot paredzēto darbību, vienlaikus ir jāvērtē arī zemes lietošanas kategorijas maiņas iespējamība. Lai novērstu administratīvo slogu, noteikumu projekta 8. punkts paredz, ka gadījumos, ja darbības rezultātā tiek mainīta zemes lietošanas kategorija, to iespējamību VVD izvērtē darbības vērtēšanas procesā (gadījumos, kad VVD izsniedz tehniskos noteikumus vai sākotnējo ietekmes uz vidi novērtējumu) un papildus DAP rakstiska atļauja nav nepieciešama.  Dabas pieminekļa esošos mežus un līdz ar tiem meža sugu dzīvotnes negatīvi ietekmē mežsaimnieciskā darbība – kailciršu veikšana, pārmērīga to izkopšana. Ar noteikumu projektu tiek noteikts, ka kailcirte dabas pieminekļa teritorijā ir aizliegta, kā arī noteikti mežsaimnieciskās darbības ierobežojumi putnu ligzdošanas laikā no 15. marta līdz 31. jūlijam.  Dabas pieminekļa teritorijā ar noteikumu projekta 13. punktu tiek noteiktas papildus prasības koku ciršanai 2. pielikumā norādītajās teritorijās (citzemju sugu kokaugu stādījumos, parastās (vijīgās) efejas *Hedera helix* dzīvotnēs un kultūrvēsturiski un ekoloģiski nozīmīgās teritorijās), savukārt pārējā teritorijā, kur nav konstatēti citzemju sugu stādījumi, papildus prasības noteikumu projektā netiek noteiktas un koku ciršana veicama atbilstoši normatīvajiem aktiem par koku ciršanu mežā un ārpus meža. Jāņem vērā, ka arī pārējā teritorijā, kur nav konstatēti citzemju sugu stādījumi, ir sastopamas bioloģiskajai daudzveidībai nozīmīgas dabas vērtības, tāpēc nepieciešams, ka visos gadījumos pirms apliecinājuma izsniegšanas Valsts meža dienests pieprasa DAP atzinumu Ministru kabineta 2012. gada 18. decembra noteikumu Nr. 935 “Noteikumi par koku ciršanu mežā” 79.4. apakšpunktā noteiktajā kārtībā. Savukārt Ministru kabineta 2012. gada 2. maija noteikumu Nr. 309 “Noteikumi par koku ciršanu ārpus meža” 9. punkts jau nosaka, ka koku ciršanai ārpus meža aizsargājamos dendroloģiskos stādījumos nepieciešama DAP atļauja.  Vispārējo noteikumu 49. punkts nosaka, ka aizsargājamo dendroloģisko stādījumu teritorijās koku ciršana un dendroloģisko stādījumu atjaunošana atļauta saskaņā ar aizsargājamā dendroloģiskā stādījuma rekonstrukcijas projektu pēc Dabas aizsardzības pārvaldes rakstiskas atļaujas saņemšanas. Pieņemot individuālos aizsardzības un izmantošanas noteikumus, turpmāk minēto darbību veikšanai rekonstrukcijas projekts būs nepieciešams tikai šo noteikumu 2. pielikumā norādītajā teritorijā Nr. I – citzemju sugu kokaugu saglabāšanai nozīmīgajās teritorijās. Pārējā dabas pieminekļa teritorijā turpmāk nebūs nepieciešams izstrādāt rekonstrukcijas projektu, lai varētu veikt koku ciršanu.  Krimuldas novada pašvaldība saviem īpašumiem, kas ietver arī teritoriju Nr. I, ir izstrādājusi rekonstrukcijas projektu un tas ir spēkā.  Ar noteikumu projekta 7. punktu tiek noteikts, ka dendroloģisko stādījumu rekonstrukcijas projektu izstrādā pēc nosacījumu saņemšanas no DAP un to apstiprina DAP. Rekonstrukcijas projektos, kas ir izstrādāti līdz šo noteikumu spēkā stāšanās brīdim un nav saskaņoti ar DAP, paredzēto darbību veikšanai (dendroloģisko stādījumu atjaunošana, koku ciršana vai zemes lietošanas kategorijas maiņa) DAP pirms rakstiskas atļaujas izsniegšanas, izvērtējot konkrēto paredzēto darbību, var noteikt, ka ir nepieciešams saņemt dendrologa pozitīvs rakstisks atzinums.  Dendrologs ir Latvijas Dendrologu biedrības sertificēts eksperts. Latvijas Dendrologu biedrība ir sabiedriska organizācija, kurā apvienoti nozarē akadēmiskās un praktiskās jomās strādājoši dendroloģijas speciālisti. Latvijas Dendrologu biedrība izsniedz dendroloģijas eksperta sertifikātu atbilstoši personas profesionālajai izglītībai, pieredzei un zināšanām dendroloģijā un ar to saistītajās apakšnozarēs.  Noteikumu projekta 16. punkts nosaka aizliegtās darbības aizsargājamā koka teritorijā, t.sk., aizliegts veikt darbības, kas var negatīvi ietekmēt aizsargājamā koka augšanu un attīstību, bet ir pieļaujama dabas tūrisma infrastruktūras un inženiertīklu (piemēram, transporta, sakaru, ūdensapgādes u.c.) izbūve un atjaunošana, kā arī ēku pārbūve, atbilstoši dendrologa vai kokkopja (arborista) atzinumam. Kokiem, kas atrodas apdzīvotās vietās vai infrastruktūras objektu tiešā tuvumā, jau vēsturiski var būt izmainīti augšanas apstākļi, veiktas darbības koku sakņu un tā aizsardzības zonā, kas negatīvi ietekmējuši koka kvalitāti un dzīvotspēju. Līdz ar to, saimniecisko darbību veikšana tādu aizsargājamo koku teritorijā, kuri ir saglabājami, veicama ņemot vērā dendrologa vai kokkopja (arborista) atzinumu. Noteikumu projekta 16.2. apakšpunktā tiek norādīts, kāda veida infrastruktūras un inženiertīklu izbūve un atjaunošana ir pieļaujama, jo šīs normas mērķis pēc būtības ir pieļaut dabas tūrisma un izziņas infrastruktūras un vienīgi lineāru komunikāciju, apgādes u.tml. objektu izbūvi un atjaunošanu. Šobrīd ir pieejamas dažādas metodes, kā iespējams ierīkot inženiertīklus, neradot būtisku negatīvu ietekmi uz koku sakņu sistēmu. Lai nodrošinātu to, ka tiek izvēlēts iespējami labākais risinājums koka augtspējas saglabāšanai, vienlaikus atļaujot īstenot paredzētās saimnieciskās darbības koka aizsardzības zonā, nepieciešams dendrologa vai kokkopja (arborista) atzinums.  Noteikumu projekta 17. punktā tiek paredzēti gadījumi, kuros iespējama dižkoku (aizsargājamo koku) nociršana (saņemot DAP rakstisku atļauju un dendrologa atzinumu, ja nepieciešams):  - dižkokus atļauts nocirst (novākt) tikai gadījumā, ja tas kļuvis bīstams un nav iespējams novērst bīstamību (apzāģējot zarus, izveidojot balstus). Šāda tiesību norma noteikta arī vispārējo noteikumu 46. punktā;  - koka augtspēja ir pilnīgi zudusi un koks nav dzīvotne īpaši aizsargājamai sugai. Koka augtspēju nosaka atbilstoši meža apsaimniekošanu un izmantošanu regulējošiem normatīvajiem aktiem (Ministru kabineta 2012. gada 18. decembra noteikumu Nr. 935 “Noteikumi par koku ciršanu mežā” 36. punkts), tādējādi pieļaujot dižkoka, kuram nav paredzama augtspējas uzlabošanās, nociršanu, pirms tas kļuvis bīstams;  - lai nodrošinātu sabiedrības veselības aizsardzības, drošības vai citas sevišķi svarīgas, arī sociāla vai ekonomiska rakstura, intereses vai videi primāri svarīgas labvēlīgas izmaiņas. Līdzšinējā praksē atsevišķos gadījumos secināts, ka dižkoka nociršanas aizliegums radījis būtiskus citu sabiedrībai nozīmīgu interešu aizskārumu. Atsevišķos gadījumos alternatīvā būves vai darbības izvietojuma variants (lai saglabātu dižkoku) rada lielāku kaitējumu citam īpaši aizsargājamam biotopam vai īpaši aizsargājamai sugu dzīvotnei (piemēram, novirzot trasējumu, tiek skarta lielāka platība biotopa vai būtiski lielāka summārā ietekme (biotopa sadalīšana, mitruma režīma izmaiņas u.c.), nekā nocērtot dižkoku, bet darbība vai būve ir īpaši nepieciešama sabiedrības interešu (t.sk., vides aizsardzības) nodrošināšanai.  Dižkoka nociršana arī turpmāk būs galējais līdzeklis, ja nav citu alternatīvo variantu, saņemot izsvērtu katra gadījuma izvērtējumu, DAP pieņem lēmumu par rakstisku atļaujas izsniegšanu.  Noteikumu projektā noteiktos atzinumus un DAP rakstiskās atļaujas saņem nekustamā īpašuma īpašnieks, kurš plāno īstenot paredzēto darbību.  Ņemot vērā, ka uz dabas pieminekļa teritoriju vairs nevarēs attiecināt vispārējo noteikumu prasības, noteikumu projekts izstrādāts saskaņā ar likuma “Par īpaši aizsargājamām dabas teritorijām” 13. panta otrajā daļā ietverto deleģējumu, nosakot parametrus, pēc kuriem dabas pieminekļa teritorijā nosaka aizsargājamos kokus.  Dabas aizsardzības plānā kā viens no teritorijas apsaimniekošanas pasākumiem tika piedāvāta dabas pieminekļa teritorijas paplašināšana. Pasākumam plānā norādīta III prioritāte – ieteicams pasākums. Plāna izstrādes laikā tika sniegts priekšlikums paplašināt dabas pieminekļa teritoriju, iekļaujot tajā pašvaldības īpašumā esošo zemes vienību, kurā atrodas citzemju koku sugu stādījums un vijīgās efejas atradne, kā arī privātajā īpašumā esošo zemes vienību, kurā atrodas konstatētais biotops *Mēreni mitras pļavas*. Ņemot vērā, ka no privātā zemes īpašnieka tika saņemta rakstiska atbilde, ka viņš nepiekrīt jaunu apgrūtinājumu noteikšanai, dabas pieminekļa teritorija netiek paplašināta.  Izvērtējot noteikumu projektā paredzētos ierobežojumus fizisko un juridisko personu nekustamo īpašumu izmantošanā ar īpašnieka tiesībām brīvi rīkoties ar savu īpašumu, secināts, ka šo tiesību ierobežojums noteikts, lai labāk sasniegtu mērķi – nodrošinātu citzemju kokaugu sugu kolekcijas saglabāšanu, saglabātu teritorijas ainavisko vērtību un sekmētu teritorijas izmantošanu vides izziņai un atpūtai dabā, kā arī palielinātu dabas pieminekļa teritorijas kopējo bioloģisko daudzveidību kā to paredz Latvijas Republikas Satversmes 115. pants (valsts aizsargā ikviena tiesības dzīvot labvēlīgā vidē, sniedzot ziņas par vides stāvokli un rūpējoties par tās saglabāšanu un uzlabošanu), līdz ar to noteikumu projektā noteiktie aprobežojumi uzskatāmi par izsvērtiem un samērīgiem.  Noteikumu projektā iekļautās prasības salīdzinot ar esošo regulējumu ir precīzāk definētas un vairāk mērķorientētas, jo noteikumu projekts sagatavots balstoties uz dabas aizsardzības plāna izstrādes laikā veikto izpēti. Prasības noteikumu projektā ir noteiktas un diferencētas atbilstoši teritorijas atsevišķās daļās sastopamajām un saglabājamajām vērtībām (noteikumu projekta 13. punkts un 2. pielikums), savukārt visā dabas pieminekļa teritorijā paredzētais rekonstruktīvās cirtes un kailcirtes aizliegums ir būtisks teritorijas ainaviskās vērtības un integritātes saglabāšanai; slogs privāto zemju īpašniekiem tiek samazināts salīdzinājumā ar pašreizējo situāciju, jo koku ciršana kopšanas, sanitārajā un galvenajā izlases cirtē pēc noteikumu apstiprināšanas būs iespējama bez individuāla rekonstrukcijas projekta izstrādāšanas. Noteikumu projektā izvirzītās prasības ir proporcionālas, ko apliecina dabas pieminekļa teritorijas atrašanās Krimuldas novada teritorijas plānojumā noteiktajās Lēdurgas ciema administratīvajās robežās un teritorijas plānojuma funkcionālajā zonējumā noteiktajā dabas un apstādījumu teritorijā (ar teritorijas izmantošanas un apbūves noteikumos noteiktu kailcirtes aizliegumu). Ņemot vērā minēto, uzskatām, ka labums, ko iegūs sabiedrība kopumā, ir uzskatāms par lielāku attiecībā pret noteikumu projektā paredzēto prasību negatīvajām sekām. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM, DAP. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zemes īpašnieki, kuru īpašumā esošās zemes vienības vai to daļas atrodas dabas pieminekļa teritorijā, dabas pieminekļa apmeklētāji, DAP, VVD, Krimuldas novada pašvaldība, sabiedrība kopumā. |
| 2. | Tiesiskā regulējuma ietekme uz tautsaimniecību un administratīvo slogu | Atsevišķu darbību veikšanai būs nepieciešams saņemt DAP rakstisku atļauju.  Slogs privāto zemju īpašniekiem tiek samazināts salīdzinājumā ar pašreizējo situāciju, jo koku ciršana kopšanas, sanitārajā un galvenajā izlases cirtē pēc noteikumu apstiprināšanas būs iespējama bez individuāla rekonstrukcijas projekta izstrādāšanas. |
| 3. | Administratīvo izmaksu monetārs novērtējums | Tā kā nav zināmas nekustamo īpašumu īpašnieku ieceres to īpašumu izmantošanā, nav iespējams aprēķināt administratīvās izmaksas, kas radīsies nepieciešamo rakstisko atļauju, atzinumu saņemšanai.  DAP rakstiskas atļaujas saņemšana ir bez maksas. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | No kopējās dabas pieminekļa teritorijas lielākā daļa (29,9 ha jeb 62%) ir Krimuldas novada pašvaldības īpašumā, pārējā platība – piecu zemes īpašnieku privātīpašumā. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Saskaņā ar likumu “Par īpaši aizsargājamām dabas teritorijām” dabas piemineklis nav noteikts kā Eiropas nozīmes aizsargājamā dabas teritorija *Natura 2000*, bet tajā ir konstatēts viens Eiropas Padomes 1992. gada 21. maija direktīvas 92/43/EEK par dabisko biotopu, savvaļas faunas un floras aizsardzību (turpmāk – Biotopu direktīva) biotops un vairākas īpaši aizsargājamās sugas, kā arī konstatētas vairākas Eiropas Parlamenta un Padomes 2009. gada 30. novembra direktīvas 2009/147/EK par savvaļas putnu aizsardzību (turpmāk – Putnu direktīva) retas un īpaši aizsargājamas putnu sugas. |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija | Dabas pieminekļa teritorija izveidota, lai nodrošinātu dendroloģisko stādījumu aizsardzību, kā arī sekmētu teritorijas dabas un ainavisko vērtību saglabāšanos.  Dabas pieminekļa teritorijā konstatēts viens Biotopu direktīvas I pielikumā minēts Eiropas Savienības nozīmes aizsargājams biotops – *6510 Mēreni mitras pļavas*, kā arī vairākas īpaši aizsargājamas sugas, t. sk., Putnu direktīvā minētas sugas*.* Eiropas nozīmes biotopa un sugu dzīvotņu aizsardzībai nepieciešamie pasākumi izvērtēti dabas aizsardzības plāna izstrādes laikā. Noteikumu projektā iekļautās prasības sagatavots balstoties uz dabas aizsardzības plāna izstrādes laikā veikto teritorijas izpēti un sagatavotajiem priekšlikumiem nepieciešamajiem aizsardzības pasākumiem. Lai aizsargātu Eiropas Savienības nozīmes īpaši aizsargājamo zālāju biotopu, ar noteikumu projektu tiek aizliegts to bojāt vai iznīcināt (arī uzarot, kultivējot, ieaudzējot mežu, mēslojot ar minerālmēsliem vai šķidrajiem kūtsmēsliem). Savukārt putnu sugu aizsardzībai to ligzdošanas laikā ir aizliegta mežsaimnieciskā darbība, kā arī veicot koku ciršanu, jāsaglabā vecākos un dobumainos kokus, kas ir nozīmīga dzīvotne ne tikai putniem, bet arī sikspārņu sugām. Noteikumu projektā iekļautie nosacījumi ir atbilstoši, lai nodrošinātu Eiropā un Latvijā nozīmīgu aizsargājamo mežu un zālāju biotopu, retu un īpaši aizsargājamu augu, dzīvnieku un putnu populāciju un to dzīvotņu saglabāšanu un aizsardzību.  Ņemot vērā minēto, VARAM ieskatā noteikumu projekts nenonāk pretrunā ar Biotopu direktīvas un Putnu direktīvas prasībām. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā.  Sabiedrības pārstāvji tiek informēti par iespēju līdzdarboties, publicējot paziņojumu par līdzdalības procesu VARAM tīmekļvietnē [www.varam.gov.lv](http://www.varam.gov.lv), sadaļā “Normatīvo aktu projekti dabas aizsardzības jomā”, DAP tīmekļvietnē [www.daba.gov.lv](http://www.daba.gov.lv), sadaļā “Sabiedrības līdzdalība” un Valsts kancelejas tīmekļvietnē [www.mk.gov.lv](http://www.mk.gov.lv) , sadaļā “Sabiedrības līdzdalības politika”.  Krimuldas novada pašvaldība un zemes īpašnieku informēšana tiek veikta atbilstoši likuma “Par īpaši aizsargājamām dabas teritorijām” 12. panta ceturtās daļas un 13. panta ceturtās daļas prasībām, nosūtot katram informatīvu vēstuli, kā arī publicējot oficiālu paziņojumu laikrakstā “Latvijas Vēstnesis”.  Pēc jaunu individuālo aizsardzības un izmantošanas noteikumu dabas piemineklim „Lēdurgas dendroloģiskie stādījumi” apstiprināšanas un stāšanās spēkā tiks organizēta sabiedrības informēšana atbilstoši likuma “Par īpaši aizsargājamām dabas teritorijām” 13. panta piektajā daļā paredzētajām prasībām – tiks publicēts paziņojums oficiālajā izdevumā „Latvijas Vēstnesis”, nosūtīta informācija pašvaldībai, apstiprinātie Ministru kabineta noteikumi tiks ievietoti VARAM un DAP tīmekļvietnēs. |
| 2. | Sabiedrības līdzdalība projekta izstrādē | Noteikumu projekts 2020. gada 10. jūnijā ievietots VARAM tīmekļvietnē: <https://www.varam.gov.lv/lv/jauns-mk-noteikumu-dabas-pieminekla-ledurgas-dendrologiskie-stadijumi-individualie-aizsardzibas-un-izmantosanas-noteikumi-projekts> un DAP tīmekļvietnē: <https://www.daba.gov.lv/lv/publiski-apspriezamie-dokumenti>.  Atbilstoši Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 14. punkta prasībām, kas paredz, ka tiešās valsts pārvaldes institūcijas elektroniski sagatavotus paziņojumus par līdzdalības procesu iesniedz Valsts kancelejā publicēšanai tās mājaslapā, 2020. gada 10. jūnijā nosūtīts paziņojums par līdzdalības iespējām Ministru kabineta noteikumu projekta izstrādē.  Noteikumu projekts un anotācija 2020. gada 11. jūnijā nosūtīti Krimuldas novada pašvaldībai atzinuma sniegšanai.  Pašvaldības un zemes īpašnieku informēšana veikta atbilstoši likuma „Par īpaši aizsargājamām dabas teritorijām” 13. panta ceturtās daļas prasībām, nosūtot vēstules zemes īpašniekiem (Dabas aizsardzības pārvaldes 2020. gada 18. jūnija vēstule Nr. 4.4/3229/2020-N) un pašvaldībai (Dabas aizsardzības pārvaldes 2020. gada 18. jūnija vēstule Nr. 4.4/3235/2020-N).  Publicēts oficiāls paziņojums 2020. gada 29. jūnijā oficiālajā izdevumā “Latvijas Vēstnesis” (oficiālās publikācijas Nr.: 2020/122.DA2).  Informācija publicēta laikrakstā “Rīgas Apriņķa avīze”. |
| 3. | Sabiedrības līdzdalības rezultāti | Krimuldas novada pašvaldība (2020. gada 25. jūnija vēstule Nr. 2020/9-9-690) ir sniegusi pozitīvu atzinumu par noteikumu projektu.  Sabiedrības līdzdalības rezultātā priekšlikumi vai iebildumi par noteikumu projektu un tā anotāciju nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM, DAP |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Vides aizsardzības un reģionālās

attīstības ministrs A. T. Plešs

Daudzvārde, 67026503

[dagnija.daudzvarde@varam.gov.lv](mailto:dagnija.daudzvarde@varam.gov.lv)